આવકવેરા ખાતાએ અમદાવાદમાં સંજય શાહ અને જિજ્ઞેશ શાહ નામના બે એન્ટ્રી અૉપરેટરને ત્યાં દરોડા પાડી હાથ ધરેલી તપાસમાં ચોંકાવનારા ખુલાસાઓ થઇ રહ્યા છે. આવકવેરા વિભાગની તપાસ દરમિયાન એક ડાયરી મળી આવી છે. આ ડાયરીમાં રૂા.600 કરોડની એન્ટ્રી મળી આવતા આવકવેરા વિભાગ પણ ચોંકી ઉઠયું છે. દર મહિને 1500 એન્ટ્રીઓ આ ડાયરીમાં થયેલી જોવા મળી છે. એન્ટ્રી અૉપરેટર દરરોજની 50 એન્ટ્રીઓમાંથી પૈસા કાપતા હતા. સાત વર્ષમાં કરેલી એન્ટ્રીઓમાં કરોડોનો ભ્રષ્ટાચાર થયો હોવાની શક્યતાઓને આધારે તપાસ હાથ ધરાઇ છે. ગત મંગળવારે આવકવેરા વિભાગે સંજય શાહ અને જિજ્ઞેશ શાહના ત્રણ રહેઠાણ અને ત્રણ કોમર્શિયલ એકમો પર દરોડા પાડયા હતા. જિજ્ઞેશ શાહના મકાનમાંથી આવકવેરા વિભાગને રૂા.20 કરોડ જેટલી રોકડ મળી આવી હતી. લગભગ 16 કલાક સુધી આવકવેરા વિભાગનું સર્ચ ઓપરેશન ચાલ્યું હતું. મોડી રાત સુધી કાર્યવાહી ચાલી હતી. નોટબંધી બાદ અમદાવાદમાં આવકવેરા વિભાગની આ સૌથી મોટી કાર્યવાહી માનવામાં આવે છે.